Dalaim forrása
Mindig azt kérditek tőlem,
Dalaim honnan meritem,
  Honnan jő a gondolat ?
Kérdjétek a természetet,
Hogy honnan jő a kikelet,
  Hozva a virágokat.

Dalt lelek én a tavaszban,
A virágban, madárdalban;
  Dal leng hozzám a légből;
Dal lebeg a rózsaágon;
Dal száll le a napsugáron
  Hozzám a fényes égből.
  
Dal van a csillaghullásban,
Dal a virághervadásban,
  Dalt susog a falevél;
Daltól ragyog a fénybogár,
Daltól rezeg a holdsugár,
  És dalt hoz az esti szél.

Minden dalomat ott lelem
Istennek egy szent könyvében.
  E szent könyv a természet.
Istentől jő minden szépség,
Minden fény, minden üdvösség,
  Tőle jő a költészet.
Versek